TFG เด้งฟ้าผ่าพนักงาน “ครึ่งบริษัท” ประกาศจ่ายชดเชย 3 เดือนเท่ากันหมด!
TFG เด้งฟ้าผ่าพนักงาน "ครึ่งบริษัท" ประกาศจ่ายชดเชย 3 เดือนเท่ากันหมด!
3 ธ.ค. 2561

ผู้สื่อข่าวรายงานว่า บริษัท ไทยฟู้ดส์ กรุ๊ป จำกัด (มหาชน) หรือ TFG ได้ทำการเลิกจ้างงานพนักงานในบริษัทแบบกะทันหัน โดยจำนวนพนักงานที่ถูกปลดนั้นคิดเป็นประมาณ 50% ของพนักงานทั้งหมด ซึ่งมีผลตั้งแต่วันที่ 30 พ.ย.ที่ผ่านมา
โดย แหล่งข่าวรายหนึ่ง เปิดเผยว่า บริษัทฯ ไม่ได้มีการแจ้งให้พนักงานทราบก่อนล่วงหน้า แต่มีการแจ้งว่าจะมีการลดพนักงานโดยให้ใช้สิทธิเต็มใจลาออก ซึ่งบริษัทจะจ่ายชดเชยให้ตามกฎหมายแรงงานกำหนด อย่างไรก็ตามช่วงประมาณวันที่ 24 พ.ย.61 บริษัทได้แจ้งพนักงานว่าจะปลดพนักงานออกสิ้นเดือนพ.ย. และจ่ายค่าชดเชยให้พนักงาน 3 เดือน โดยพนักงานทุกคนจะได้รับค่าชดเชยเท่ากันหมดทุกคน ซึ่งตามกฏหมายแรงงานพนักงานจะต้องได้รับค่าชดเชยตามอัตราของอายุการทำงาน
ทั้งนี้ นายชัยภัทร ศรีวิสารวาจา ประธานกรรมการบริษัท เปิดเผยถึงประเด็นดังกล่าวว่า บริษัทได้มีการปรับต้นทุนให้มีความเหมาะสมกับธุรกิจในปัจจุบัน ซึ่งได้ทำการลดพื้นที่เช่าชั้นสำนักงานลง เนื่องจากมีพื้นที่ที่ไม่ได้ใช้งานให้มีความเหมาะสม
“บริษัทถือว่ายังมีแนวโน้มเติบโตเพราะไตรมาส 3 มีกำไรสุทธิกว่า 500 ล้านบาท ส่วนการลดต้นทุนเป็นเพียงให้สอดคล้องกับขนาดของบริษัทเท่านั้น ปัจจุบันบริษัทยังมีคำสั่งซื้อและมีการส่งออกไปยังต่างประเทศ ทั้งยุโรปและจีน โดยจะมีการประชุมคณะกรรมการบริษัทต้นปี 2562” นายชัยภัทร กล่าว
อนึ่งผลประกอบการไตรมาส 3 ที่ผ่านมา กำไรสุทธิ 525.93 ล้านบาทลดลง 25.01% จากช่วงเดียวกันปีก่อนที่ทำได้ 701.35 ล้านบาท ส่วนรายได้อยู่ที่ 7,542 ล้านบาท เพิ่มขึ้น 6.78% จากช่วงเดียวกันของปีก่อนที่ทำได้ 7,063 ล้านบาท
โดยในปี 2560  บริษัทจ่ายค่าตอบแทนพนักงานทั้งในรูปเงินเดือน โบนัส และรายการอื่นๆ ทั้งหมด 952.52 ล้านบาท จากจำนวนพนักงานทั้งหมด 2,565 คน เพิ่มขึ้นจากปี 2559 ที่ 889.36 ล้านบาท จากจำนวนพนักงาน 2,602 คน